"หาดใหญ่ ปลอดภัย 9 วัน แสนโดส" คึกคัก เร่งฉีดวัคซีนไฟเซอร์ ให้คนหาดใหญ่ เตรียมพร้อมเปิดประเทศ
นายเจษฎา จิตรัตน์ ผู้ว่าราชการจังหวัดสงขลา เปิดกิจกรรม “มหกรรม หาดใหญ่ปลอดภัย 9 วัน แสน โดส ” ที่จุดบริการฉีดวัคซีนโควิด-19 ของโรงพยาบาลหาดใหญ่ ณ ศูนย์การค้าเซ็นทรัลเฟสติวัล หาดใหญ่ พร้อมด้วยผู้แทนจากส่วนราชการที่เกี่ยวข้องเข้าร่วม อาทิ เทศบาลนครหาดใหญ่ สาธาณสุขจังหวัดสงขลา สาธาณสุขอำเภอหาดใหญ่ โรงพยาบาลหาดใหญ่ เข้าร่วมกิจกรรม ซึ่งบรรยากาศในวันนี้เป็นไปด้วยความคึกคัก มีผู้มารับบริการฉีดวัคซีนกว่า 6,000 คนผู้ว่าราชการจังหวัดสงขลา กล่าวว่า "มหกรรม หาดใหญ่ ปลอดภัย 9 วัน แสนโดส" มีเป้าหมายในการให้บริการฉีดวัคซีนไฟเซอร์ (Pfizer) เข็มที่ 1 ให้แก่กลุ่มเป้าหมายที่ยังไม่ได้รับวัคซีนในเขตอำเภอหาดใหญ่ ซึ่งทางจังหวัดได้รับจัดสรรจากรัฐบาล เพื่อให้ประชาชนได้รับวัคซีนเกิน    70% ภายในเดือนตุลาคม 2564 ลดการแพร่ระบาดของโรคติดเชื้อไวรัสโควิด-19 ให้แก่ประชาชนอย่างทั่วถึง นำไปสู่การเปิดเมืองตามนโยบายของนายกรัฐมนตรีในเดือนพฤศจิกายนนี้ ด้าน พล.ต.ท. สาคร ทองมุณี นายกเทศมนตรีนครหาดใหญ่ กล่าวว่า กิจกรรม “หาดใหญ่ปลอดภัย 9 วัน แสนโดส” เร่งฉีดวัคซีนให้ประชาชนทั้งผู้ที่มีชื่อในสำนักทะเบียนของเทศบาลนครหาดใหญ่และที่เป็นประชากรแฝง รวมจำนวนกว่า 100,000 โดส เพื่อลดอัตราการติดเชื้อและลดความรุนแรง รวมทั้งอัตราการเสียชีวิตจากโรคโควิด-19 อีกทั้งยังเป็นเตรียมความพร้อมรองรับการเปิดเมืองหาดใหญ่ เพื่อฟื้นฟูเศรษฐกิจในอนาคตต่อไป"มหกรรม หาดใหญ่ปลอดภัย 9 วัน แสนโดส" ให้บริการฉีดวัคซีนไฟเซอร์ (Pfizer) ตั้งแต่วันที่ 28 ตุลาคม – 5 พฤศจิกายน 2564 ณ ศูนย์การค้าเซ็นทรัลเฟสติวัล หาดใหญ่ ผู้ประสงค์เข้ารับการฉีดวัคซีนสามารถติดต่อขอรับบัตรนัดได้ที่ อสม. หรือโรงพยาบาลส่งเสริมสุขภาพตำบลใกล้บ้าน